IZVEDBENA UREDBA KOMISIJE (EU) 2018/1587

z dne 22. oktobra 2018

o preklicu imenovanja inštituta Istituto Superiore di Sanità, Rim, Italija, kot evropskega referenčnega laboratorija za ostanke iz skupine B(3)(c) Priloge I k Direktivi Sveta 96/23/ES

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 93(1) Uredbe,

ob upoštevanju naslednjega:

(1) Inštitut Istituto Superiore di Sanità v Rimu je na seznamu v točki 12(d) dela I Priloge VII k Uredbi (ES) št. 882/2004 Evropskega parlamenta in Sveta (2) naveden kot imenovani referenčni laboratorij Evropske unije (v nadaljnjem besedilu: referenčni laboratorij EU) za ostanke iz skupine B(3)(c) Priloge I k Direktivi Sveta 96/23/ES (3).

(2) Uredba (EU) 2017/625 je razveljavila Uredbo (ES) št. 882/2004 in določila nova pravila o uradnem nadzoru, vključno z odločitvijo o ustanovitvi in imenovanju referenčnih laboratorijev EU. Člen 92(3) Uredbe (EU) 2017/625 določa, da Komisija redno pregleduje mandat in delovanje referenčnih laboratorijev EU.

(3) Ker se je štelo za primerno dejavnosti referenčnih laboratorijev EU za kemijske elemente in dušikove spojine v živilih rastlinskega in živalskega izvora združiti v en referenčni laboratorij EU, je bil nacionalni inštitut za prehrano danske tehniške univerze v Københavnu z Uredbo Komisije (EU) 2018/192 (4) imenovan za referenčni laboratorij EU za kovine in dušikove spojine v krmi in živilih. Ker se dejavnosti tega referenčnega laboratorija EU prekrivajo z dejavnostmi referenčnega laboratorija EU za ostanke iz skupine B(3)(c) Priloge I k Direktivi 96/23/ES, sta trenutno dva referenčna laboratorija EU pristojna za analizo kemijskih elementov v živilih živalskega izvora. Zato bi bilo treba preklicati imenovanje inštituta Istituto Superiore di Sanità v Rimu kot referenčnega laboratorija EU za ostanke iz skupine B(3)(c) Priloge I k Direktivi 96/23/ES. Del I Priloge VII k Uredbi (ES) št. 882/2004 bi bilo treba ustrezno spremeniti.

(4) Ker je Komisija odobrila program dela inštituta Istituto Superiore di Sanità v Rimu od 1. januarja 2018 do 31. decembra 2018, za te dejavnosti pa so bila dodeljena nepovratna sredstva, bi se morala ta uredba začeti uporabljati po koncu tega obdobja dejavnosti.

(5) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Imenovanje inštituta Istituto Superiore di Sanità v Rimu kot referenčnega laboratorija EU za ostanke iz skupine B(3)(c) Priloge I k Direktivi 96/23/ES se prekliče. Točka 12(d) dela I Priloge VII k Uredbi (ES) št. 882/2004 se črta.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 1. januarja 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 22. oktobra 2018 Za Komisijo Predsednik Jean-Claude JUNCKER

(1) UL L 95, 7.4.2017, str. 1.

(2) Uredba (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (UL L 165, 30.4.2004, str. 1).

(3) Direktiva Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (UL L 125, 23.5.1996, str. 10).

(4) Uredba Komisije (EU) 2018/192 z dne 8. februarja 2018 o spremembi Priloge VII k Uredbi (ES) št. 882/2004 Evropskega parlamenta in Sveta glede referenčnih laboratorijev EU na področju kontaminantov v krmi in živilih (UL L 36, 9.2.2018, str. 15).